Predkladacia   správa

Na zmeny a dopĺňanie katalógu činností v štátnej službe, ktorý je prílohou č. 1 k nariadeniu vlády Slovenskej republiky č. 110/2002 Z. z., ktorým sa ustanovuje katalóg činností v štátnej službe a podrobnosti jeho dopĺňania  (ďalej len “nariadenie vlády”), splnomocňuje vládu Slovenskej republiky § 79 ods. 2  zákona č. 312/2001 Z. z.  o štátnej službe a o zmene a doplnení niektorých zákonov v znení neskorších predpisov (ďalej len “zákon”). Postup a spôsob dopĺňania činností ustanovuje § 2 a 3 nariadenia vlády.  

V súlade s ustanovením § 79 ods. 2 zákona a § 2 nariadenia vlády sa do prílohy č. 1 dopĺňajú nové činnosti, a na základe požiadaviek praxe sa v niektorých prípadoch mení a dopĺňa znenie činností.
 
V nadväznosti na účinnosť zákona č. 411/2002 Z. z., ktorým sa mení a dopĺňa zákon č.312/2001 Z. z. o štátnej službe a o zmene a doplnení niektorých zákonov v znení neskorších predpisov prešla kompetencia v predkladaní návrhov na doplnenie katalógu činností v štátnej službe z Ministerstva práce, sociálnych vecí a rodiny SR na Úrad pre štátnu službu.

Všetky zmeny a doplnenia činností sa prerokovali na zasadnutiach Expertnej komisie na hodnotenie pracovných činností v rozpočtovej sfére, ktorá bola do 30. septembra 2002 poradným orgánom ministra práce, sociálnych vecí a rodiny Slovenskej republiky (ďalej len “expertná komisia”).
 
Rada hospodárskej a sociálnej dohody SR 26. júla 2002 návrh prerokovala a súhlasila s ním  bez pripomienok.

Proces dopĺňania katalógov je v zmysle § 79 ods. 2 zákona v pôsobnosti Úradu pre štátnu službu, ktorý je povinný dbať, aby dopĺňanie katalógu o nové činnosti bolo v súlade s charakteristikami platových tried, ktoré sú  uvedené v prílohe č. 1 k zákonu. Hodnotenie činností zabezpečuje expertná komisia.

Návrh nariadenia vlády nemá vplyv na zamestnanosť, ani vplyv finančný, ekonomický a environmentálny. Finančné krytie z hľadiska štátneho rozpočtu bolo kvantifikované v návrhu zákona alebo v osobitných zákonoch, na základe ktorých sa v štátnej službe vykonávajú predmetné činnosti. 

V súlade s článkom 12 ods. 2 Legislatívnych pravidiel vlády Slovenskej republiky,          s § 51 zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, ako aj s uznesením vlády SR č. 68 z 27. januára 1999, ktorým sa v bode B.3 uložilo členom vlády vopred prerokovať s Ministerstvom financií Slovenskej republiky rozpočtové dôsledky návrhov právnych predpisov, listom č. 13089/2002-4/4.7.2002 z 15. júla 2002 sekcia rozpočtová MF SR vzala “na vedomie s tým, že jeho realizácia nebude mať finančný dôsledok na štátny rozpočet ani na zamestnanosť“.

          Do materiálu boli zapracované pripomienky z Legislatívnej rady vlády SR.

Vyhlásenie predkladateľa

Na základe rokovaní o zásadných pripomienkach k návrhu nariadenia vlády sa tieto odstránili. Návrh nariadenia vlády sa predkladá bez rozporov.

Vzhľadom na povahu materiálu, ktorý je vykonávacím predpisom k zákonu o štátnej  službe nebol vypracovaný legislatívny zámer.